Diari Oficial de la Generalitat Valenciana


Sumari del DOGV 3755, del 23-05-2000 (2000/4054)

RESOLUCIÓ de 3 de setembre de 1999, de la Direcció General de Treball i Seguretat Laboral, per la qual es disposa el registre i la publicació de l'Acta del Comité d'Interpretació i Seguiment de l'Acord de Solució de Conflictes Laborals de la Comunitat Valenciana, sobre interpretació i aplicació del citat acord.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3755

Data del DOGV
:   23-05-2000

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2000/4054


Data del document
:   03-09-1999

Organisme emissor
:   Conselleria d'Ocupació

Tipus de document
:   Resolució

Descriptors 

:   * conveni col·lectiu
    * conflicte laboral

RESOLUCIÓ de 3 de setembre de 1999, de la Direcció General de Treball i Seguretat Laboral, per la qual es disposa el registre i la publicació de l'Acta del Comité d'Interpretació i Seguiment de l'Acord de Solució de Conflictes Laborals de la Comunitat Valenciana, sobre interpretació i aplicació del citat acord. [2000/A4054]
  
Vist el text de l'Acta del Comité d'Interpretació i Seguiment de l'Acord de Solució de Conflictes Laborals de la Comunitat Valenciana, subscrita el 8 d'abril de 1999, d'una banda per CIERVAL i CEPYMEV, i de l'altra per UGT-PV i CCOO-PV, sobre la interpretació i aplicació de l'acord citat, publicat en el Diari Oficial de la Generalitat Valenciana número 2.990, de 15 de maig de 1997, i de conformitat amb el que disposen els articles 83.3, 90.2 i 3 i 91 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/1981, de 22 de maig, de Registre i Depòsit de Convenis Col·lectius de Treball, aquesta Direcció General de Treball i Seguretat Laboral, d'acord amb les competències que té transferides pel Reial Decret 4.105/1982, de 29 de desembre, resol:
  
Primer
  
Ordenar que s'inscriga en el Registre d'Acords i Convenis Col·lectius de Treball d'aquesta Direcció General, amb notificació al citat Comité, i que siga depositat el text original de l'acord.
  
Segon
  
Disposar que siga publicat en el Diari Oficial de la Generalitat Valenciana.
  
València, 3 de setembre de 1999.- El director general de Treball i Seguretat Laboral: Román Ceballos Sancho.
  
Acta del Comité d'Interpretació i Seguiment de l'Acord de Solució de Conflictes Laborals de la Comunitat Valenciana.
  
Reunits:
  
Per CIERVAL i CEPYMEV:
  
- El senyor Arturo Cerveró Duato, personalment i en representació del senyor Pedro Coca Castaño.
  
- El senyor Rafael Montero Gomis.
  
Per UGT-PV:
  
- El senyor Javier Mendoza Bravo.
  
- El senyor Eufrasio Requena González.
  
Per CCOO-PV:
  
- El senyor Fernando Casado Carrasco.
  
- El senyor Juan Martínez Pérez.
  
A València, a les 11.00 hores del dia 8 d'abril de 1999, a la seu del Tribunal d'Arbitratge Laboral de la Comunitat Valenciana, ubicada al carrer de l'Antiga Senda de Senent 11, de València, s'hi reuneixen els senyors citats al marge en Comité Paritari d'Interpretació i Seguiment de l'Acord de Solució de Conflictes Laborals de la Comunitat Valenciana, i resolen:
  
Vistes les propostes del Grup de Treball del Comité Paritari d'Interpretació i Aplicació de l'Acord de Solució de Conflictes Laborals de la Comunitat Valenciana:
  
Primer. Comissions paritàries de convenis
  
Fomentar entre els agents socials negociadors dels diversos convenis col·lectius de la Comunitat Valenciana la designació del domicili habitual de les seccions provincials del Tribunal d'Arbitratge Laboral de la Comunitat Valenciana com a domicili de les comissions paritàries creades en aquells, amb la finalitat de potenciar-ne i agilitzar-ne el funcionament.
  
Segon. Incompatibilitat de mediadors
  
Establir la següent clàusula d'incompatibilitat:
  
«És incompatible la participació com a mediador en un acte de conciliació i de mediació en el qual es debaten qüestions relatives a les relacions laborals d'una empresa o grup d'empreses determinat, quan hi haja vinculació directa per al mediador, com ara: pertinença a la plantilla de la citada empresa, haver sigut assessor de la direcció, dels treballadors o de qualsevol de les parts en el citat conflicte abans de la interposició.
  
En relació amb els conflictes que afecten un sector d'activitat, la incompatibilitat arriba als assessors respectius de les dues representacions en el conflicte corresponent, sempre que hagen tingut intervenció directa abans de la interposició del citat conflicte.»
  
Tercer. President del Tribunal
  
Sense perjudici de les funcions que el ASCLCL li atorga en l'article 11.2, el president, en les actuacions en ple, és el portaveu únic de la voluntat unànime de tots els mediadors. Amb aquesta finalitat, els membres del Tribunal evitaran mantenir entre ells discrepàncies de fons a presència de les parts i, si és el cas, hauran de sol·licitar del president recessos i reunions privades de tots els seus membres amb la finalitat de consensuar les propostes que es creguen oportunes i mantenir en tot cas la confidencialitat de la informació fixada en l'article 14 i 17.4 del ASCLCV.
  
Quart. Composició del Tribunal de Mediació
  
Proposar a la Comissió Negociadora de l'Acord la modificació de l'article 11.1, paràgraf segon, del ASCLCV, amb la finalitat de solucionar l'absència d'un dels mediadors, i que queda així:
  
«Article 11.1, paràgraf segon: el Tribunal de Mediació podrà actuar mitjançant les seccions provincials que, si escau, es creen. El Tribunal o cada secció quedarà vàlidament constituït:
  
a) En primera convocatòria, per un nombre de membres no inferior a quatre ni superior a huit, els quals seran designats per les organitzacions sindicals i empresarials que signen aquest acord: la meitat designats de manera igualitària per les organitzacions sindicals, i l'altra meitat per les organitzacions empresarials.
  
b) En segona convocatòria, que es realitzarà 15 minuts després de la primera, per un nombre de membres no inferior a dos, sempre que un d'ells, si més no, haja sigut designat, per les organitzacions sindicals i l'altre per les organitzacions empresarials que signen aquest acord. S'entén que els absents, si escau, deleguen amb caràcter general les seues facultats en els presents.»
  
Cinqué. Inassistència de les parts correctament citades
  
En les citacions a les parts s'hi farà constar: «La compareixença a la instància mediadora és obligatòria per ambdues parts com a conseqüència del deure de negociar implícit a la naturalesa d'aquesta mediació (articles 2 i 17.3 del ASCLCL). La inassistència a l'acte de conciliació i mediació podrà causar els perjudicis que pertoquen en dret.»
  
Sisé. Manifestacions de les parts i actes
  
En la redacció de les actes, amb respecte ple a la llibertat de manifestació de les parts, una vegada obert l'acte, el president atorgarà la paraula a la part demandant perquè fixe la seua posició quant a la demanda, aclarisca els aspectes incorrectes d'aquesta i expose les seues pretensions. Tot seguit concedirà la paraula a la part demandada per a contestar a la demanda, al·legar possibles excepcions i fixar la seua posició. Ambdues al·legacions constaran en l'acta si així ho sol·licita la part manifestant.
  
Una vegada iniciada la tasca de mediació per part del Tribunal, no constaran en acta altres manifestacions, rèpliques, dúpliques o postures de part quant a les propostes d'acord que puguen sorgir a instància del Tribunal o de qualsevol de les parts, llevat de l'acord que, si és el cas, s'aconseguisca.
  
El president del Tribunal, al començament de l'acte de conciliació i mediació, informarà els compareixents dels aspectes abans indicats.
  
Seté. Conflictes en els quals és part l'administració
  
Interpretar que els conflictes en els quals es veja afectat personal laboral al servici de les administracions públiques estiguen inclosos en l'àmbit d'aplicació del ASCLCV.
  
Huité. Suspensió del procediment de conciliació i mediació en casos distints a la convocatòria de vaga
  
En virtut de la naturalesa negocial mateix del procediment de conciliació i mediació establit en el ASCLCV, les parts podran, de mutu acord, suspendre i reprendre l'acte de conciliació totes les vegades que creguen oportú amb la finalitat d'aconseguir una solució negociada al conflicte.
  
Sense perjudici de tot això, s'aprova sol·licitar, als departaments de Dret del Treball de les facultats de Dret de les universitats de la Comunitat Valenciana, un informe sobre la repercussió de possibles suspensions dels procediments en els terminis de caducitat i prescripció d'accions establits en la normativa laboral.
  
Nové. Presentació de demandes mitjançant les àrees de treball de la Conselleria
  
Quan es presenten demandes mitjançant les àrees de Treball de la Conselleria, el còmput de terminis dels procediments a efectes interns del Tribunal s'iniciarà des de l'efectiva entrada de la corresponent demanda en el Tribunal.
  
Deu. Procediment d'arbitratge
  
El termini per a emetre el laude arbitral es computarà des de l'acceptació dels àrbitres designats. S'entén que la renúncia de l'àrbitre suspén el termini per a dictar el laude fins a la nova acceptació d'un nou àrbitre.
  
Onze. Cost tècnic
  
Creació d'un cos de tècnics de suport al cos d'àrbitres, compost per experts en les diverses matèries relacionades amb les relacions laborals. A aquest efecte, s'iniciaran converses amb les corresponents universitats de la Comunitat Valenciana, els col·legis professionals i d'altres institucions per a estudiar els possibles convenis de col·laboració.
  
Dotze
  
A l'efecte del còmput de terminis dels procediments establits en el ASCLCV, es declaren no hàbils els dissabtes, els diumenges, els festius i el mes d'agost.
  
I perquè conste a l'efecte oportú, signem aquesta acta a València el dia de la data abans indicada, i deleguem en el senyor Ignacio Ruiz Granell, secretari del Tribunal d'Arbitratge Laboral de la Comunitat Valenciana, les facultats necessàries per a procedir al depòsit i la publicació dels acords adoptats.